RĪGAS VĒSTURISKĀ CENTRA SAGLABĀŠANAS UN ATTĪSTĪBAS PADOME

2006. gada 1. novembrī

Valsts kultūras pieminekļu aizsardzības inspekcijā (VKPAI) Rīgā, Pils ielā 22 – 105

LXXIII sēdes

PROTOKOLS

	Sēdē piedalās:
	Padomes locekļi: J. Asaris, P. Blūms, A. Cinis, J. Dambis, J. Krastiņš, A. Kronbergs, Dz. Upmace;

Padomes jurists: V. Cielava, V. Mačiņa.

Projektu pārstāvji:

V. Beķeris, V. Bļinovs – projekts Brīvības ielā 31;

S. Sarkisovs, D. Šmits – projekts Jaunielā 24;
J. Bērziņš – projekts K. Barona ielā 89/91;

A. Kokins, A. Griģis – projekts Dzirnavu ielā 140;

D. Uļjanova – projekts Krasta iela 3a.

Prese:

M. Vilemsons – LETA;

I. Sohovkovs – Jauno arhitektu kustībā.


Sēdi vada: J. Krastiņš

Sēdi protokolē: M. Grīnhofa

Sēdi atklāj: 15.10

1.

Padomes LXXIII sēdes darba kārtība (Pielikums Nr. 1)

J. Krastiņš informē par iesniegumiem iekļaut sēdes darba kārtībā jautājumu par daudzstāvu daudzdzīvokļu dzīvojamo māju ar biroju un komercplatībām Kr. Barona ielā 89/91 (28.grupa, 23.grunts) un viesnīcas ēkas Dzirnavu iela 140 pārbūves priekšlikumu. Padomes locekļiem nav iebildumu papildināt darba kārtību.

A. Cinis iesniedz Padomei P. Stranča pilnvarojumu, kas apliecina tiesības balsot par izskatāmajiem jautājumiem (Pielikums Nr. 2).
2.

Padomes LXXIV sēde un tās darba kārtība 

Padomes locekļi nolemj nākamo sēdi noturēt 2006. gada 6. decembrī plkst. 15:00.

3.

Projekts: zemes gabalu apvienošana Brīvības ielā 31(20. grupa, grunts Nr. 144, grunts nr. 146, grunts nr. 148); Pasūtītājs: SIA „Viesnīcu Attīstības aģentūra”; Iesniedzējs: SIA „Viesnīcu Attīstības aģentūra”.

Ziņo: Pasūtītājs informē par iemesliem, kādēļ ir nepieciešama zemes gabalu Brīvības ielā 31 apvienošana.

Izsakās: A. Cinis; P. Blūms, J. Krastiņš.

A. Cinis: šajā kvartālā, kur vēsturiskā apbūves struktūra tik pat kā vairs nav atrodama, izņemot vienu celtni, zemes robežu grozīšana lielākas būtiskas izmaiņas Rīgas vēsturiskā centra telpā, nekā tās, kuras jau ir, neradīs. Atbalstāma būtu doma par zemes gabalu robežu sakārtošanu atbilstoši reāli esošajai situācijai. Līdz šim zemes gabalu robežu pārgrozīšana Rīgas vēsturiskajā centrā, izņemot gadījumus, kad  tas atbilst vēsturiskā plānojuma struktūrai, nav atbalstīta, bet ņemot vērā, ka kopš sešdesmito gadu beigām šis pilsētas kvartāls ir ieguvis no pārējās pilsētas struktūras radikāli atšķirīgu apveidu, citas iespēja nav.

P. Blūms: zemes gabalu apvienošanas lēmumam ir jābūt balstītam uz neapstrīdamiem pierādījumiem, lai netiktu radīts precedents, kuram sekotu citi līdzīgi gadījumi. Šajā gadījumā reālā apbūves situācija nesakrīt ar iesniedzēja mērķi, izveidot vienotu zemes gabalu, un ir pretrunā ar vēsturiskā centra saglabāšanas pamatnosacījumiem. Atbalstāmas ir zemes gabalu robežu izmaiņas, veidojot tās atbilstoši esošajai apbūves struktūrai.

J. Krastiņš: Rīgas vēsturiskā centra saglabāšanas un aizsardzības noteikumi nosaka, ka kultūrvēsturiskās vides būtisks pārveidojums ir jebkura zemes gabalu apvienošana, kas ir pretrunā ar vēsturisko plānojuma struktūru. Šajā gadījumā zemes gabaliem ir vienīgi nominālas robežas, kas neatbilst esošajai apbūves struktūrai. Līdz ar to zemes gabalu apvienošana nav būtiskā pretrunā ar vēsturisko plānojuma struktūru un ir atbalstāma.

Padomes locekļi balso par: atbalstīt zemes gabalu Brīvības ielā 31 apvienošanu atbilstoši SIA “Viesnīcu Attīstības aģentūras” iesniegtajam priekšlikumam.

“par” - 0;

“pret” – 2 – P. Blūms, Dz. Upmace;

“atturas” – 6 – J. Asaris, A. Cinis, J. Dambis, J. Krastiņš, A. Kronbergs, P. Strancis.

Lēmums: neatbalstīt zemes gabalu Brīvības ielā 31 apvienošanu atbilstoši SIA “Viesnīcu Attīstības aģentūras” iesniegtajam priekšlikumam.

Padomes locekļi balso par: ieteikt pabeigt zemes gabalu robežu Brīvības ielā 31 sakārtošanu atbilstoši reāli esošajai apbūves struktūrai

“par” – 7 – J. Asaris, P. Blūms, A. Cinis, J. Dambis, J. Krastiņš, A. Kronbergs, P. Strancis;

“pret” – 0;

“atturas” – 1 – Dz. Upmace.

Lēmums: Padome iesaka pabeigt zemes gabalu robežu Brīvības ielā 31 sakārtošanu atbilstoši reāli esošajai apbūves struktūrai.

4.

Projekts: ēkas Jaunielā 24 rekonstrukcijas priekšlikums; Pasūtītājs: I. Sarkisovs; Projektētājs: D.  Šmits; Iesniedzējs: RKPAN (V. Brūzis).

Ziņo: Projektētājs D. Šmits informē par rekonstrukcijas priekšlikumu.

Izsakās: A. Cinis.

A. Cinis: iesniegtajā ēkas rekonstrukcijas priekšlikumā ir paredzēts veidot terasi jumta telpā, kas būs uztverama no publiskās ārtelpas. Spēkā esošo normatīvo aktu prasības nosaka, ka vēsturiskā jumta formas maiņa ir pieļaujama gadījumos, kad plānotās izmaiņas nebūs uztveramas no publiskās ārtelpas, ko pierāda arhitekts ar iesniegtajiem materiāliem. Šajā situācijā nav iesniegti materiāli, kas to pierādītu.

Padomes locekļi balso par: atbalstīt ēkas Jauniela 24 pārbūves priekšlikumu.

“par” - 0;

“pret” – 7 – J. Asaris, P. Blūms, A. Cinis, J. Dambis, J. Krastiņš, P. Strancis, Dz. Upmace;

“atturas” – 1- A. Kronbergs.

Lēmums: neatbalstīt ēkas Jaunielā 24 pārbūves priekšlikumu.

5.

Projekts: daudzstāvu daudzdzīvokļu dzīvojamā māja ar biroju un komercplatībām Kr.Barona 

ielā 89/91 (28.grupa, 23.grunts); Projektētājs: A/S „Palast Architekts”; Iesniedzējs: A/S “Palast Architekts”.

Ziņo: Projektētājs J. Bērziņš iepazīstina ar iesniegto daudzstāvu daudzdzīvokļu dzīvojamās mājas ar biroju un komercplatībām risinājumu.

Izsakās: P. Blūms, J. Krastiņš, A. Cinis.

P. Blūms: ņemot vērā, ka izvērtējamā teritorija atrodas valsts nozīmes pilsētbūvniecības pieminekļa teritorijā un UNESCO pasaules kultūras mantojuma vietas aizsardzības zonā, iesniegtais priekšlikums būtiski ietekmēs pilsētas attīstību, gan formālās, gan strukturālās izpausmēs.

J. Krastiņš: šī teritorija ir atzīta par pasaules kultūras mantojuma sastāvdaļu, nevis tāpēc, lai mūžīgi iekonservētu vietas, kur vēl saglabājusies vēsturisko nejaušību rezultātā radusies saraustīta un haotiska apbūve, bet gan citu vērtību dēļ.

A.Cinis: ir jāizvērtē, vai Kr. Baronas ielas telpai ar esošo apbūves konsekvenci piemīt vēsturiskās pilsētbūvnieciskās telpas vērtība un kvalitāte, kas būtu jāsaglabā. Pēc šāda izvērtējuma būtu nosakāms, kas ir saglabājams un aizsargājams kā kultūrvēsturiska vērtība un, kas nē. Ir dažādi izvērtēšanas kritēriji. Var tikt vērtēta kvartāla struktūra, apbūves struktūra gar ielām, ēku autentiskā substance, tehniskais stāvoklis un citi kritēriji. Pēc šāda izvērtējuma, būtu iespējams noteikt, vai esošā divstāvu ēka un pārējās ēkas veido vērtību un kādēļ pilsētas telpā tās būtu jāsaglabā.

Padomes locekļi balso par: piekrist apbūves iespējamībai zemes gabalā Kr. Barona ielā 89/91 atbilstoši Rīgas vēsturiska centra un tā aizsardzības zonas plānojumam, ar nosacījumu, ka tiek ņemtas vērā apbūves attīstības īpatnības un jaunbūvē integrēti demontējamās esošās ēkas vērtīgākie elementi

“par” – 8 – J. Asaris, P. Blūms; A. Cinis, J. Dambis, J. Krastiņš, A. Kronbergs, P. Strancis, Dz. Upmace;

“pret” – 0;

“atturas” – 0.

Lēmums: Padome piekrīt apbūves iespējamībai zemes gabalā Kr. Barona ielā 89/91 atbilstoši Rīgas vēsturiskā centra un tā aizsardzības zonas plānojumam, ar nosacījumu, ka tiek ņemtas vērā apbūves attīstības īpatnības un jaunbūvē integrēti demontējamās esošās ēkas vērtīgākie elementi.

6.

Projekts: viesnīcas ēkas Dzirnavu iela 140 pārbūves priekšlikums; Pasūtītājs: SIA „Vecpilsētas Viesnīcas”; Projektētājs: SIA “AKA birojs”; Iesniedzējs: VKPAI (J.Radiņš).

Ziņo: Projektētājs iepazīstina ar iesniegto risinājumu, kas paredz platformas izbūvi, kura nodrošinās transporta kustību pa Dzirnavu ielu uz Krasta ielu un pretēji, kā arī piekļūšanu ēkai tās “nulles” līmenī. Viesnīcas ēkas pārbūves priekšlikumā nav paredzēts palielināt ēkas apjomu, bet gan to samazināt un veidot vieglās konstrukcijās.

Izsakās: A. Cinis, A. Kronbergs, P. Blūms, J. Dambis, J. Krastiņš.

A. Cinis: saskaņa ar Civillikumā noteikto zemes gabala īpašniekam pieder īpašumtiesības no zemes gabala dzīlēm līdz gaisa telpai virs zemes gabala. Tādēļ pilsētai piederošā zeme starp sarkanajām līnijām nevar tikt iznomāta vai kā citādi apgrūtināta. 

A. Kronbergs: ņemot vērā, ka Krasta ielas labā puse pieder tam pašam īpašniekam, būtu nepieciešams risināt jautājumu par neapbūvētā zemes gabala attīstību, jo esošajā situācijā pilsētas fasādē ir divi pretugunsmūri, un Dzirnavu iela nav pilnībā reabilitēta visā tās garumā.

P. Blūms: izbūvējot platformu, tiek būtiski ietekmēta tāda publiskās ārtelpas vērtība, kā tālais skats, kas vērojams ejot pa Dzirnavu ielu uz Daugavu. Šo vērtību nosegtu infrastruktūras objekts, kuram nav īpašas estētiskas vērtības, bet kurš pārgrieztu uz pusēm esošo perspektīvu. Izvērtējot komercmērķus, ir izprotama viesnīcas nepieciešamība pēc platformas izbūves, bet tomēr tā būtu būtiska publiskās ārtelpas kvalitātes zaudēšana. Tiek aizvietota viena izkopjama un attīstāma perspektīva ar elementu, kas paredz šādu iespēju likvidēt pēc būtības. 

J. Dambis: iemesls, kādēļ šis jautājums tiek izvērtēts Padomē ir institūciju pretrunīgie viedokļi. VKPAI ir vērtējusi no vides estētiskās kvalitātes puses, savukārt pilsēta savus nosacījumus ir izdevusi domājot arī par transporta risinājumu. Uzskatu, ka ar platformas izbūvi tiek risināta šai vietai būtiska problēma, kas nav atrisināta iepriekšējās būvniecības rezultātā. Vērtīgs ir ierosinājums par pretējā ielas pusē esošo pretugunsmūru aizsegšanu ar jaunu apjomu. Pilsētvidei tas būtu liels ieguvums, ja tiktu risināta Dzirnavu un Krasta ielas pretējā stūra attīstība. Atbalstu iesniegto risinājumu.

J. Krastiņš: platformas izbūve ir nepieciešama, jo tiktu atrisināta transporta kustības problema. Turklāt tiktu uzlabota pilsētvides kvalitāte, ko nenodrošina perspektīvi nenoslēgti skati kā pašreizējā Dzirnavu un arī citās tai paralēlajās ielās skatā Daugavas virzienā. Esošās ēkas arhitektoniskais risinājums ir subjektīvi vērtējams, jo vienam tas šķiet neadekvāts esošajai videi, bet citam konsekventi risināts arhitektonisks paņēmiens. Tomēr nevar noliegt, ka risinājums ir ārkārtīgi precīzi definēts un tektoniski strukturēts. Tas atspoguļo ēkas smagnēja nobeiguma ideju. Piedāvātais risinājums piedāvā mehāniski kopā saliktas un savstarpēji nesaderīgas lietas. Risinājums gan nav vairs tik robusts kā iepriekšējais pārbūves priekšlikums, jo ir nobeigti sapārotie pilastri un  atstāts ar šokbetona paneļiem apdarinātais ēkas kreisās puses spārna septītais stāvs, bet tomēr joprojām nav iegūta arhitektoniskā loģika, jo virsū ir uzlikts aplikatīvs apjoms, kas nav saderīgs ar ēkas apakšējo daļu. Līdz ar to ēka ir zaudējusi savu arhitektonisko nobeigumu. Iesniegtajā risinājumā ir skaidri redzama pozitīva ievirze, bet ir nepieciešams sasniegt optimālo rezultātu.

A. Kronbergs: platformas realizācijas gadījumā tas būtu ieguvums no pilsētbūvnieciskā viedokļa, jo tiktu funkcionāli atrisināta un reabilitēta Dzirnavu iela. Ja nākotnē tiktu sakārtota apbūve Dzirnavu ielas pretējā pusē, tad iesniegtais priekšlikums pilsētai būtu tikai ieguvums un tādēļ atbalstāms. Esošās ēkas pārveidojumos ir saskatāmas pozitīvs iezīmes, jo ir vēlme iespējami neskartu saglabāt esošās ēkas arhitektūru un saglabāt to tās vērtīgākajās struktūras daļās, bet jauno daļu veidot mūsdienīgu un pilnīgi atšķirīgu, kas atspoguļotu tās novitāti un laiku. Šāda attīstības iespējamība ir atbalstāma. Vienīgais jautājums ir par robežām, jo nepastāv konsekvence un tiek skarti pilastri. Ir jābūt noteiktai konsekvencei starp jauno un veco. Bet šis jautājums ir autora kompetencē. Kopumā atbalstu iesniegto attīstības priekšlikumu. 

Padomes locekļi balso par: atbalstīt ēkas Dzirnavu ielā 140 pārbūves priekšlikumu (ar piedāvāto transporta risinājumu) ar nosacījumu, ka projekta izstrādes gaitā tiek uzlabots ēkas pārveidojamās vainagojošās daļas arhitektoniskais risinājums un ka tiek strādāts pie pilsētbūvnieciskā risinājuma Dzirnavu un Krasta ielas pretējā stūrī.

“par” – 6 – J. Asaris, A. Cinis, J. Dambis, J. Krastiņš, A. Kronbergs, P. Strancis;

 “pret” – 1 – P. Blūms;

“atturas” – 1 - Dz. Upmace.

Lēmums: Padome atbalsta ēkas Dzirnavu ielā 140 pārbūves priekšlikumu (ar piedāvāto transporta risinājumu) ar nosacījumu, ka projekta izstrādes gaitā tiek uzlabots ēkas pārveidojamās vainagojošās daļas arhitektoniskais risinājums un ka tiek strādāts pie pilsētbūvnieciskā risinājuma Dzirnavu un Krasta ielas pretējā stūrī.

P. Blūms neatbalsta Padomes lēmumu, jo uzskata, ka šādi pret Daugavu orientēti ielu pārsegšanas precedenti ir bīstami.

7.

Projekts: ēka Krasta ielā 3a; Pasūtītājs: SIA „DM Repo Ltd.”; Iesniedzējs: SIA „DM Repo Ltd.”

Ziņo: iesniedzējs informē par vēlmi iegādāties zemes gabalu Krasta ielā 3a ar tajā esošo apbūvi un lūgt konsultāciju par zemes gabala nākotnes attīstītības iespējām.

Izsakās: A. Cinis, J. Dambis

A. Cinis: ir nepieciešams izvērtēt apbūves iespējas, bet ņemot vērā to, ka šai vietai ir perimetrālās apbūves raksturs, tad galvenais būvobjekts ir jāizvieto uz sarkanās līnijas, t.i. uz esošās tradicionālās būvlaides. Rezultātā galvenā ēka ir jāizvieto pie ielas. Ņemot vērā, ka ir jau saskaņots būvprojekts un saņemta būvatļauja, tad tas norāda, ka šajā zemes gabalā ir pieļaujama būvniecība. Jautājums ir par arhitektūras kvalitāti. Atbalstāma ir iecere vērsties Arhitektu savienībā un ierosināt konkursu.

J. Dambis: iesniedzēja vēlme ir noskaidrot vai iegādāties zemes gabalu Krasta ielā 3a. Potenciālie pircēji pirms zemes gabala iegādes vēlas noskaidrot, kādas problēmas sagaida šo vietu. Sākotnējā vēlme ir bijusi visu nojaukt. Agrāk šajā vietā bija VKPAI prasība iespēju robežās saglabāt esošo ēku. Pēc objekta apskates uz vietas pircējiem radās vēlme veidot risinājumu, kurā tiktu izmantota oriģinālā substance un jaunais apjoms atbīdīts pagalmā. Ja īpašniekam ir vēlme saglabāt esošo ēku, atjaunojot tās jumtu, jauno apjomu atbīdot vairāk pagalma daļā, ar nosacījumu, ka tiek ievērotas visas spēkā esošo normatīvo aktu prasības, vēlme ir atbalstāma. Ļoti labi ir tas, ka personas nāk un konsultējas ar institūciju, kurā ir dažādu ieinteresēto institūciju pārstāvji, lai būtu drošības sajūta iecerētajām vēlmēm. Ieteicams būtu noteikt, ka Padome šajā vietā atbalsta attīstības iespējas un jaunu būvniecību, kurai būtu labāks arhitektoniskās kvalitātes risinājums, kā rezultātā jaunais īpašnieks tikai iegūtu.

J. Asaris: šajā vietā ir iespējama attīstība, bet nav obligāti nepieciešams realizēt saskaņoto projektu

P. Blūms atstāj sēdi plkst. 17.33.

J. Krastiņš uzskata, ka P. Blūms rīkojas patvaļīgi, atstājot sēdi.

Padomes locekļi balso par:  atbalstīt attīstības iespējas zemes gabalā Krasta ielā 3a un iesaka alternatīvus apbūves risinājumus, uzlabojot saskaņotā projekta arhitektūras kvalitāti

“par” – 7 – J. Asaris, A. Cinis, J. Dambis, J. Krastiņš, A. Kronbergs, P. Strancis, Dz. Upmace;

“pret” – 0 ;

“atturas” – 0.

Lēmums: Padome atbalsta attīstības iespējas zemes gabalā Krasta ielā 3a un iesaka alternatīvus apbūves risinājumus, uzlabojot saskaņotā projekta arhitektūras kvalitāti. 

8.

Projekts: sabiedriskās un dzīvojamās ēkas Maskavas ielā 16 skiču projekts; Projektētājs: SIA „Z4”; Iesniedzējs: SIA „Z4”, I. Šteimanis.

Ņemot vērā, ka iesniedzējs nav ieradies uz Padomes sēdi, jautājumu par sabiedriskās un dzīvojamās ēkas Maskavas ielā 16 skiču projektu iekļaut nākamās Padomes sēdes š.g. 6.decembrī darba kārtībā un lūgt iesniedzēju iesniegt Padomei visus iepriekš izstrādātos sabiedriskās un dzīvojamās ēkas skiču projekta risinājumus.

Sēdi slēdz plkst: 18:00

Sanāksmi vadīja:

J. Krastiņš

Sanāksmē piedalījās:

J. Asaris

P. Blūms

A.Cinis

J. Dambis

A. Kronbergs

P. Strancis

Dz. Upmace

Protokolēja:

M. Grīnhofa

